Javno preduzeće za vodoprivrednu djelatnost

 “Spreča” dioničko društvo Tuzla

Aleja Alije Izetbegovića br. 29/VII

75000 Tuzla

Na osnovu člana 20a) Zakona o radu („Sl. novine Federacije BiH“ broj: 26/16, 89/18 i 44/22), člana 4. Uredbe o postupku prijema u radni odnos u javnom sektoru u Tuzlanskom kantonu („Sl.novine Tuzlanskog kantona“ broj: 4/19, 4/20, 11/20 i 5/21), Odluke o potrebi prijema u radni odnos broj 030-02-99-91/24 od 10.01.2024. godine, uz prethodno pribavljenu Saglasnost Ministarstva poljoprivrede, šumarstva i vodoprivrede Tuzlanskog kantona br. 04/1-30-000113/24 od 05.01.2024. godine, vršilac dužnosti direktora Društva raspisuje

JAVNI OGLAS

za prijem u radni odnos na neodređeno vrijeme

**I**

Javno preduzeće za vodoprivrednu djelatnost “Spreča” dioničko društvo Tuzla (u daljem tekstu JP “Spreča” d.d. Tuzla) raspisuje javni oglas za prijem u radni odnos sa punim radnim vremenom na neodređeno vrijeme, bez probnog rada, na sljedeće radno mjesto:

1. Voditelj distribucije, održavanja i mehanizacije – 1 izvršilac

**II**

**Kratak opis poslova radnog mjesta iz tačke I ovog oglasa:**

organizuje i rukovodi radom radnika na poslovima distribucije, održavanja i mehanizacije; obezbjeđuje ispravnost uređaja i opreme na brani i cjevovodu u saradnji sa rukovodiocem Tima za branu, akumulaciju i sliv; vrši nadzor nad radom Vođe smjenovođa, Poslovođe za mašinsko održavanje i održavanje kruga, Elektro operatera i Operatera za održavanje opreme za daljinsko upravljanje VVS i monitoring nad hidrološkim i hidrometeorološkim stanicama u slivu AB „Modrac“; obezbjeđuje primjenu mjera ZNR i mjera PPZ; prati količine isporučene vode; osigurava blagovremenu verifikaciju mjerača protoka industrijske vode; učestvuje u izradi Projektnih zadataka za rekonstrukciju cjevovodu i investiciono – tehničke dokumentacije objekta brane i pratećih objekata i postrojenja; učestvuje u izradi investiciono tehničke dokumentacije za potrebe Društva; po potrebi, a najmanje jednom kvartalno, Upravi dostavlja informaciju o stanju objekta brane Modrac, cjevovoda, kao i hidromehaničke opreme instalirane na istim; učestvuje u organizovanju i provođenju postupaka javnih nabavki; priprema prijedloge za investicije u sektoru održavanja i razvojnih programa; učestvuje u izradi Plan pogona i održavanja brane i akumulacije „Modrac“; sarađuje na realizaciji ekoloških programa i projekata zaštite jezera “Modrac”; prisustvuje inspekcijskim pregledima vezanih za branu i cjevovode; organizuje i koordinira radove na remontu hidromehaničke i druge mehaničke opreme na brani i distributivnom cjevovodu; obezbjeđuje pravovremenu nabavu repromaterijala, alata, rezervnih dijelova, uređaja i opreme za sektor održavanja i redovne remonte; vrši nadzor nad radom uposlenika u Timu za branu, akumulaciju i sliv; planira, podnosi zahtjeve, odnosno osigurava podnošenje zahtjeva, te vrši nadzor na realizacijom javnih nabavki vezano za postrojenja i opremu na brani Modrac i VVS „Modrac“, odnosno vezano za investiciono i tehničko održavanje; u saradnji sa Rukovodiocom Tima za branu, akumulaciju i sliv; učestvuje na izradi planova investicionog i tehničkog održavanja brane i akumulacije ,,Modrac", planova izgradnje objekata na zaštiti akumulacije od nanosa, programa zaštite kvaliteta voda u akumulaciji ,,Modrac"; učestvuje u izradi elaborata o uređenju gradilišta za gradilišta kojima je rok izvedbe radova na izgradnji, montaži, zamjeni opreme, remontu ili rekonstrukciji objekta duži od 7 dana; izrađuje uputstvo za upotrebu pomoćne skele i ljestava za objekte koji nisu veći od 450 cm iznad terena (ukoliko se mogu izvoditi uz vezivanje radnika i bez opasnosti po život) odnosno iznad poda međuspratne/katne konstrukcije te određuje o kojima se objektima i/ili radnim procesima mogu vršiti ovi poslovi; vrši nadzor i ostale poslove vezane za skelu (kao jedinstvenoj i funkcionalnoj cjelini) i dizalicu te osigurava popunjavanje kontrolne knjige (za skelu) i kontrolne i matične knjige (za dizalicu); vrši organizovanje otklanjanja nedostataka utvrđenih periodičnim pregledom i ispitivanjem iz djelokruga svog radnog mjesta; po nalogu Rukovodioca Tima za branu, akumulaciju i sliv obavlja i sve druge srodne poslove.

Mjesto rada: Brana “Modrac”, Lukavac

**III**

Kandidati koji se prijavljuju na oglas moraju ispunjavati opšte i posebne uslove i to:

**Opšti uslovi**

* da su državljani Bosne i Hercegovine,
* da su stariji od 18 godina,
* da posjeduju zdravstvenu sposobnost za obavljanje poslova radnog mjesta na koje apliciraju,

**Posebni uslovi:**

* bachelor sa 240 ECTS, master ili visoka stručna sprema, mašinski fakultet ili drugi tehnički fakultet;
* najmanje tri godine radnog iskustva u struci.

**IV**

Za prijavu na oglas kandidati su dužni dostaviti uredno popunjen prijavni obrazac koji se može preuzeti na web stranici JP “Spreča” d.d. Tuzla [www.spreca.com](http://www.spreca.com) uz sljedeće dokaze o ispunjavanju opštih i posebnih uslova:

* Uvjerenje o državljanstvu (ne starije od 6 mjeseci);
* Izvod iz matične knjige rođenih (ne stariji od 6 mjeseci);
* Diplomu o stečenom stručnom zvanju (bachelor sa 240 ECTS, master ili visoka stručna sprema - mašinski fakultet ili drugi tehnički fakultet);
* Uvjerenje o radnom iskustvu u struci.

Izabrani kandidati će biti u obavezi da, najkasnije u roku od osam dana od dana konačnosti odluke o prijemu u radni odnos, dostave ljekarsko uvjerenje kao dokaz da njihovo zdravstveno stanje i psihofizičke sposobnosti odgovaraju uslovima radnih mjesta za koja su izabrani.

Lica koja imaju prednost pri zapošljavanju, shodno posebnim zakonima, dužna su dostaviti uvjerenja/potvrde kojim dokazuju prioritet u zapošljavanju, koje prilažu uz prijavu, pozivajući se na poseban zakon po kojem imaju prednost.

**Svi dokumeni se dostavljaju u originalu ili ovjerenoj kopiji.**

Sa kandidatima koji budu ispunjavali formalno-pravne uslove, Komisija za izbor kandidata za prijem u radni odnos će obaviti pismeni i usmeni ispit, nakon čega će sačiniti rang listu kandidata. O vremenu održavanja ispita kandidati će biti blagovremeno obavješteni.

**V**

**Kriteriji za rangiranje kandidata:**

U postupku prijema u radni odnos rangiranje kandidata koji se prijave na javni oglas vrši se na osnovu provjere znanja putem pismenog i usmenog ispita.

Pismeni ispit kandidata biće proveden u vidu testa koji će se sastojati od 10 pitanja. Svaki tačan odgovor na pitanje ocjenjuje se sa 7 bodova. Na usmenom ispitu svaki član komisije će ocjenjivati kandidata dodjeljujući mu najviše 10 bodova. Ukupnu ocjenu kandidata će činiti zbir bodova datih od strane svakog člana komisije na usmenom ispitu i broj bodova ostvaren na pismenom ispitu.

**VI**

Javni oglas se objavljuje u dnevnom listu “Dnevni avaz” i na web stranici JP “Spreča” d.d. Tuzla www.spreca.com, a dostavlja se i Službi za zapošljavanje Tuzlanskog kantona.

Rok za podnošenje prijava na javni oglas je 8 (osam) dana počev od narednog dana od njegove posljednje objave.

Poslodavac će sa izabranim kandidatom zaključiti ugovor o radu najkasnije u roku od 8 (osam) dana od dana konačnosti odluke o izboru.

Kandidati će biti pismeno obavješteni o ishodu Javnog oglasa, a priložena dokumentacija se neće vraćati.

**VII**

Popunjene prijavne obrasce, zajedno sa traženim dokumentima, kandidati dostavljaju u zatvorenoj koverti lično na protokol JP “Spreča” d.d. Tuzla ili putem pošte na adresu:

Javno preduzeće za vodoprivrednu djelatnost “Spreča” d.d. Tuzla,

Aleja Alije Izetbegovića br. 29/VII

75000 Tuzla

sa naznakom:

“Prijava na Javni oglas za prijem u radni odnos na neodređeno vrijeme na radno mjesto Voditelj distribucije, održavanja i mehanizacije - NE OTVARAJ!“

Neuredne, nepotpune i neblagovremene prijave neće se uzeti u razmatranje.

 v.d. direktor

dr.sc. Omer Kovčić, dipl.ing.građ, sr.